Vragmotors in Wes-Kaap geplunderDe Doorns Foto: Wsteyn , Dreamstime Stock Photos, Stock Free Images Vragmotors is Donderdag in De Doorns en Worcester in die Wes-Kaap aangeval en geplunder. Die N1-snelweg in De Doorns moes Donderdagoggend gesluit word ná vragmotors en ander voertuie tydens ŉ betoging met klippe bestook is. Plaaslike inwoners het twee vragmotors tydens die voorval geplunder. Nog ŉ vragmotor is in ŉ afsonderlike voorval in Robertsonweg in Worcester geplunder ná dit in ŉ ongeluk betrokke was. “Hierdie misdade kan nie geduld word nie,” het Bonginkosi Madikizela, provinsiale LUR vir vervoer en openbare werke, gesê. “Ons wetstoepassingsagentskappe moet seker maak dat ernstige stappe gedoen word teen oortreders. Enigiemand wat skuldig is, moet vervolg word. Ons verkeersbeamptes is op die paaie besig om die situasie te monitor en verkeer te herlei om seker te maak motoriste kom veilig by hul bestemmings aan.” Madikizela het gesê hy het verlede maand met die vragmotorbedryf vergader en die provinsiale verkeersdiens het onderneem om hul bedrywighede te verskerp. Albert Fritz, LUR vir gemeenskapsveiligheid, het gesê plundery en diefstal uit voertuie, veral vragmotors wat voorraad vervoer, het geen plek in die samelewing nie. “Dit het ŉ nadelige impak op ons plaaslike ekonomie, bedreig indiensneming en die lewens van hardwerkende inwoners. Dit lei ook tot ŉ gevoel van onsekerheid in ons samelewing. Ek veroordeel hierdie gedrag ten sterkste.” Enigiemand met inligting oor die voorvalle word versoek om dit aan te meld by Crime Stop (08600 10111), of stuur ŉ SMS aan 322111 of gebruik die MySAPS-app.